അധ്യാപിക അനുമതിയില്ലാതെ വിദ്യാര്ത്ഥിനിയുടെ മുടി മുറിച്ചു, ഏഴ് കോടി നഷ്ടപരിഹാരം ആവശ്യപ്പെട്ട് കേസ് വീട്ടുകാരുടെ അനുമതിയില്ലാതെ വിദ്യാര്ത്ഥിനിയുടെ മുടി മുറിച്ച അദ്ധ്യാപികക്കെതിരെ കേസ് കൊടുത്ത് പെണ്കുട്ടിയുടെ അച്ഛന്. ഏഴ് വയസ്സുകാരിയുടെ മുടി മുറിച്ച സംഭവത്തില് സ്കൂള് ഡിസ്ട്രിക്റ്റിനും, സ്കൂളിലെ രണ്ട് ജീവനക്കാര്ക്കുമെതിരെ ജിമ്മി ഹോഫ്മേയര് 7. 35 കോടി രൂപ നഷ്ടപരിഹാരത്തിന് കേസ് കൊടുത്തു. മൗണ്ട് പ്ലസന്റ് പബ്ലിക് സ്കൂളിനെതിരെ ഗ്രാന്ഡ് റാപ്പിഡ്സിലെ ഫെഡറല് കോടതിയിലാണ് കേസ് ഫയല് ചെയ്തത്. ഒരു മിശ്രവംശക്കാരിയായ പെണ്കുട്ടിയുടെ ഭരണഘടനാപരമായ അവകാശങ്ങള് ലംഘിക്കപ്പെട്ടുവെന്നും, അവള് വംശീയ വിവേചനത്തിനും, വൈകാരിക ബുദ്ധിമുട്ടുകള്ക്കും, ആക്രമണത്തിനും വിധേയയായെന്നും ജിമ്മി ആരോപിച്ചു. കഴിഞ്ഞ ഏപ്രിലില് മകള് ജര്ണി ഒരു ദിവസം സ്കൂളില് നിന്ന് വീട്ടിലേക്ക് വന്നപ്പോള് ഒരു വശത്തെ മുടി മുറിച്ചിരിക്കുന്നതായി വീട്ടുകാര് കണ്ടെത്തി. സ്കൂള് ബസില് വച്ച് തന്റെ നീണ്ട ചുരുണ്ട മുടി ഒരു സഹപാഠി കത്രിക ഉപയോഗിച്ച് മുറിച്ചതാണെന്ന് മകള് പറഞ്ഞു. എന്നാല്, അദ്ദേഹം അതൊരു വലിയ സംഭവമാക്കിയില്ല. രണ്ട് ദിവസങ്ങള്ക്ക് ശേഷം, സ്കൂളില് നിന്ന് മടങ്ങിവന്ന ജര്ണിയുടെ മറുഭാഗത്തെ മുടിയും മുറിച്ചിരിക്കുന്നതായി മാതാപിതാക്കള് കണ്ടെത്തി. ഇതും മറ്റേതെങ്കിലും കുട്ടിയായിക്കും ചെയ്തിരിക്കുക എന്നാണ് അവര് ആദ്യം കരുതിയത്. എന്നാല് തന്റെ മുടി ഇത്തവണ മുറിച്ചത് ഒരു അധ്യാപികയാണ് എന്നായിരുന്നു മകളുടെ മറുപടി. രണ്ടു വശവും ഒരേപോലെയാകാന് ബാക്കിയുണ്ടായിരുന്ന മുടി കൂടി ടീച്ചര് മുറിച്ചുമാറ്റി. മറ്റ് രണ്ട് ജീവനക്കാര്ക്ക് ഇതേക്കുറിച്ച് അറിയാമായിരുന്നെങ്കിലും, അവരാരും സംഭവം റിപ്പോര്ട്ട് ചെയ്തില്ല. രക്ഷിതാക്കളുടെ അനുമതിയില്ലാതെ അധ്യാപിക മുടിമുറിച്ചത് സ്കൂള് നയത്തിന് എതിരായിരുന്നു. ഇതിനെ തുടര്ന്ന്, മൗണ്ട് പ്ലസന്റ് പബ്ലിക് സ്കൂള് ബോര്ഡ് ഓഫ് എഡ്യൂക്കേഷന് ജൂലൈയില് നടത്തിയ ഒരു അന്വേഷണത്തില് അദ്ധ്യാപിക സ്കൂള് നയം ലംഘിച്ചുവെന്ന് കണ്ടെത്തി. എന്നാലും, അതില് ഒരു ദുരുദ്ദേശമുണ്ടായിരുന്നില്ലെന്ന് ബോര്ഡ് പറഞ്ഞു. അധ്യാപിക വംശീയ പക്ഷപാതിത്വത്തോടെ പ്രവര്ത്തിച്ചിട്ടില്ലെന്നും അവര് വിലയിരുത്തി. മൗണ്ട് പ്ലസന്റിലെ ഗനിയാര്ഡ് എലിമെന്ററി സ്കൂള് ടീച്ചര്ക്ക് കര്ശനമായ താക്കീത് നല്കിയെങ്കിലും, പിരിച്ചുവിടാന് താല്പര്യപ്പെട്ടില്ല. ജില്ലാ ഭരണാധികാരികളും സംഭവത്തെക്കുറിച്ച് അന്വേഷിച്ചു. എന്നാല്, സംഭവത്തില് തന്നെയോ ജര്ണിയെയോ ഒരിക്കലും ചോദ്യം ചെയ്തിട്ടില്ലെന്ന് ജിമ്മി പറഞ്ഞു. സ്കൂള് അവരുടെ ജീവനക്കാരെ ശരിയായി പരിശീലിപ്പിക്കുന്നതിലും, നിരീക്ഷിക്കുന്നതിലും ജീവക്കാര് അച്ചടക്കം പാലിക്കുന്നുണ്ടോ എന്ന് പരിശോധിക്കുന്നതിലും പരാജയപ്പെട്ടു. ജീവനക്കാര് അനുചിതമായ പെരുമാറ്റത്തില് ഏര്പ്പെടുന്നുവെന്ന് സ്കൂള് അറിയണമായിരുന്നു പരാതിയില് പറയുന്നു. കുട്ടി ഇപ്പോള് മറ്റൊരു സ്കൂളിലാണ് പഠിക്കുന്നത്.